**Tropotul drumului pustiu**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se-aude un tropot pe drumul străvechi

Ce trece prin codrul de cețuri ascuns;

E-aproape, e iute, pulsează-n urechi,

Și simt cum, din suflet, ceva i-a răspuns.

Un strigăt sălbatic e tot ce aud,

Cutremur de simțuri revarsă fiori

Pe trupu-mi ce arde sub gheață. Asud.

Dorințe ciudate-și iau zborul prin pori.

Din cețuri se-ncheagă o formă pe drum

Și totul devine un calm dureros

În care tăcerea se-așterne precum

Uitarea pe ce nu mai are folos.

Îmi scutur privirea. Deja e prea mult,

Pe drumul pustiu, tropot dublu s-ascult.